KOMISSION ASETUS (EY) N:o 1590/98,

annettu 23 päivänä heinäkuuta 1998,

neuvoston asetuksen (EY) N:o 2201/96 soveltamista koskevista yksityiskohtaisista säännöistä hedelmä- ja vihannesjalostealan tuotantotukijärjestelmän osalta annetun asetuksen (EY) N:o 504/97 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon hedelmä- ja vihannesjalostealan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2201/96 (1), sellaisena kuin se on viimeksi muutettuna asetuksella (EY) N:o 2199/97 (2), ja erityisesti sen 4 artiklan 9 kohdan,

sekä katsoo, että

19 päivänä maaliskuuta 1997 annetun komission asetuksen (EY) N:o 504/97 (3), sellaisena kuin se on muutettuna asetuksella (EY) N:o 1491/97 (4), 1 artiklan 2 kohdassa vahvistetaan niiden tuotteiden määritelmä, jotka voivat saada tuotantotukea, sekä tiettyjen niihin liittyvien ilmaisujen määritelmä; saadun kokemuksen perusteella jotkut näistä määritelmistä ovat osoittautuneet erityisesti tukioikeuden valvonnan kannalta soveltamattomiksi silloin, kun tukikelpoiset tuotteet käytetään samassa jalostusyksikössä hedelmäsekoituksiin tai valmiskastikkeisiin; näin ollen on tarpeen tehdä tarvittava selvennys tarkentamalla nykyisiä määritelmiä ja lisäämällä niihin kyseisistä tuotteista tehdyt hedelmäsekoitukset ja valmiskastikkeet,

edellä mainittu määritelmien mukautus huomioon ottaen on tarpeen tarkentaa edelleen niitä asetuksen (EY) N:o 504/97 säännöksiä, jotka koskevat jalostajien ilmoittamia tietoja, tukihakemuksia, valvontaa, seuraamuksia ja tiedonantoja komissiolle, jotta hedelmäsekoitusten ja valmiskastikkeisiin käytettävien tukea saavien tuotteiden valmistusta ja käyttöä voidaan seurata ja valvoa,

kyseisen asetuksen 2 artiklan 1 kohdan b alakohdassa vahvistettua kuivattujen viikunoiden markkinointivuoden alkupäivää on siirrettävä myöhemmäksi 1 päivään elokuuta, jotta se osuu samaan aikaan kyseisten tuotteiden tosiasiallisen kaupanpitoajan kanssa,

kyseisen asetuksen 7 artiklan 3 kohdassa vahvistetaan sopimusehtojen muutoksen enimmäismäärä prosenttiosuutena sopimuksessa vahvistetusta määrästä; järjestelmän joustavuuden lisäämiseksi tämä prosenttiosuus olisi muutettava kaikkien tuotteiden osalta 30 prosentiksi,

tiettyjen tomaattimehujen markkinoilla on kysyntää tuotteesta, joka sisältää vain vähän kuorta ja siemeniä; kyseisen tuotteen määritelmää olisi mukautettava tähän kysyntään sopivaksi; tomaattihiutaleiden määritelmään olisi tehtävä tiettyjä teknisiä muutoksia niiden erottamiseksi kuivatuista tomaateista,

jalostealan hallinnosta saadun kokemuksen perusteella olisi vahvistettava tuotantotukihakemuksen esittämistä koskevia säännöksiä ja erityisesti niitä, joiden mukaan ennen kyseisen hakemuksen esittämistä on maksettava vähimmäishinta, ja

tässä asetuksessa säädetyt toimenpiteet ovat hedelmä- ja vihannesjalosteiden hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 504/97 seuraavasti:

1) Muutetaan 1 artiklan 2 kohta seuraavasti:

a) Lisätään a alakohtaan virke seuraavasti:

"Edellä mainitut tuotteet, jotka on tarkoitettu q alakohdassa mainittujen tuotteiden valmistukseen, pakataan kuitenkin sopivaan pakkaukseen;"b) Lisätään b alakohtaan virke seuraavasti:

"Edellä mainitut tuotteet, jotka on tarkoitettu q alakohdassa mainittujen tuotteiden valmistukseen, pakataan kuitenkin sopivaan pakkaukseen;"

c) Lisätään i alakohtaan virke seuraavasti:

"Edellä mainitut tuotteet, jotka on tarkoitettu r alakohdassa mainittujen tuotteiden valmistukseen, pakataan kuitenkin sopivaan pakkaukseen;"

d) Korvataan j alakohta seuraavasti:

"j) `tomaattihiutaleilla` hiutaleita, jotka on saatu tomaateista kuivaamalla, jotka on alustavasti leikattu laatoiksi tai pieniksi kuutioiksi, pakattu sopivaan pakkaukseen ja jotka kuuluvat CN-koodiin ex 0712 90 30;"

e) Lisätään k alakohtaan virke seuraavasti:

"Tietyissä mehuvalmisteissa, joiden kuiva-ainepitoisuus on vähintään 7 prosenttia, voi kuitenkin olla kuorta ja siemeniä enintään 4 prosenttia tuotteen painosta;"

f) Lisätään q alakohta seuraavasti:

"q) `hedelmäsekoituksella` hedelmäsekoituksia, joissa hedelmät ovat kokonaisia tai paloiteltuja, ne on lämpökäsitelty, pakattu ilmtiiviisti suljettuihin säilytysastioihin, joissa liemenä on sokeriliemi tai hedelmän oma liemi ja joissa a ja b alakohdassa tarkoitettujen tuotteiden valutettu nettopaino muodostaa yhteensä vähintään 60 prosenttia kokonaisnettopainosta, ja jotka on valmistettu 2 artiklan 2 kohdassa tarkoitettuna aikana samassa laitoksessa kuin a ja b alakohdassa tarkoitetut tuotteet;"

g) Lisätään r alakohta seuraavasti:

"r) `valmiskastikkeilla` erityisiä tomaattivalmisteita, jotka on saatu sekoittamalla joko i alakohdassa tarkoitettuja säilöttyjä kuorittuja paloiteltuja tomaatteja tai l alakohdassa tarkoitettuja tomaattitiivisteitä muiden kasvi- tai eläintuotteiden kanssa tuoreita tomaatteja lukuun ottamatta, jotka on lämpökäsitelty, pakattu ilmatiiviisti suljettuihin säilytysastioihin, joissa i tai l alakohdassa tarkoitettujen tuotteiden nettopaino muodostaa yhteensä vähintään 60 prosenttia kastikkeen kokonaisnettopainosta ja jossa oleva tomaattiaines kuuluu CN-koodeihin ex 2002 10 10, ex 2002 90 31 tai ex 2002 90 39. Kyseiset tuotteet on valmistettava 2 artiklan 2 kohdassa tarkoitettuna aikana samassa laitoksessa kuin i ja l alakohdassa tarkoitetut tuotteet."

2) Korvataan 2 artiklan 1 kohdan b alakohta seuraavasti:

"b) 1 päivästä elokuuta 31 päivään heinäkuuta CN-koodiin ex 0804 20 90 kuuluvien kuivattujen viikunoiden osalta,"

3) Lisätään 3 artiklan tekstin alkuun järjestysnumero 1. ja lisätään 2 kohta seuraavasti:

"2. Jalostajan, joka haluaa käyttää tuotantotukikelpoisia 1 artiklan 2 kohdan a, b, i ja l alakohdassa tarkoitettuja tuotteita 1 artiklan 2 kohdan q kohdassa tarkoitettujen hedelmäsekoitusten ja r kohdassa tarkoitettujen valmiskastikkeiden valmistukseen, on toimitettava jäsenvaltioiden toimivaltaisille viranomaisille ennen kunkin markkinointivuoden alkua tiedot valmistettavien tuotteiden koostumuksesta ja eriteltävä kunkin ainesosan nettopaino. Tätä koostumusta ei voi muuttaa kyseisen markkinointivuoden alkamisen jälkeen.

Markkinointivuodelta 1998/99 kyseiset tiedot on kuitenkin toimitettava jäsenvaltioiden toimivaltaisille viranomaisille yhden kuukauden kuluessa tämän asetuksen voimaantulopäivästä."

4) Lisätään 5 artiklan 1 kohtaan virke seuraavasti:

"Näissä ilmoituksissa on mainittava erikseen 1 artiklan 2 kohdan a, b, i ja l alakohdassa tarkoitettujen tuotteiden määrät, jotka on käytetty 1 artiklan 2 kohdan q ja r alakohdassa tarkoitettujen tuotteiden valmistukseen; a alakohdan ii alakohdassa tarkoitetuissa ilmoituksissa on mainittava erikseen 1 artiklan 2 kohdan q ja r alakohdassa tarkoitetuista tuotteista saadut määrät jaoteltuina 1 artiklan 2 kohdan a, b, i ja l alakohdassa tarkoitettujen valmistettujen tuotteiden mukaan."

5) Lisätään 6 artiklaan 6 kohta seuraavasti:

"6. Asianomaisten jäsenvaltioiden on toimitettava komissiolle viimeistään 15 päivänä huhtikuuta ennen markkinointivuoden alkua tieto ennakkosopimuksiin kuuluvista määristä jaoteltuina tuoteryhmittäin."

6) Korvataan 7 artiklan 3 kohdan viimeinen alakohta seuraavasti:

"Kyseisten sopimusehtojen muutoksen on käsitettävä enintään 30 prosenttia alun perin sopimuksessa vahvistetusta määrästä."

7) Lisätään 7 artiklaan 6 kohta seuraavasti:

"6. Tomaattien osalta asianomaisten jäsenvaltioiden on toimitettava komissiolle viimeistään 60 päivää ennen sopimusten allekirjoittamisen määräpäivää tieto määristä, joista on tehty sopimus, jaoteltuina tuoteryhmittäin."

8) Lisätään 12 artiklan 1 kohdan c alakohtaan virke seuraavasti:

"Kyseiset tiedot koskevat erikseen raaka-aineen määriä ja 1 artiklan 2 kohdan a, b, i ja l alakohdissa tarkoitettujen tuotteiden määriä, jotka on käytetty 1 artiklan 2 kohdan q ja r alakohdassa tarkoitettujen tuotteiden valmistukseen."

9) Lisätään 12 artiklan 2 kohtaan alakohta seuraavasti:

"Tukihakemus hyväksytään ainoastaan, jos vähimmäishinta on maksettu kokonaisuudessaan kaikesta lopputuotteessa, josta tukihakemus on tehty, käytetystä raaka-aineesta."

10) Lisätään 12 artiklan 3 kohtaan alakohta seuraavasti:

"Jos edellisessä alakohdassa säädetty edellytys ei täyty tomaattivalmisteiden osalta, tukikelpoiset määrät määritetään soveltamalla kyseistä edellistä alakohtaa kuhunkin jalostajan valmistamaan lopputuotteeseen, joka täyttää muut tuen myöntämistä koskevat edellytykset."

11) Lisätään 14 artiklaan 2 a kohta seuraavasti:

"2 a. Jalostajan on pidettävä raaka-aineesta ja 1 artiklan 2 kohdan q ja r alakohdassa tarkoitettujen hedelmäsekoitusten ja valmiskastikkeiden valmistukseen käytettävien 1 artiklan 2 kohdan a, b, i ja l alakohdassa tarkoitettujen tuotteiden määristä erityistä rekisteriä, jossa on oltava vähintään 1 kohdan a-d alakohdassa säädetyt tiedot.

Lisäksi kyseisessä rekisterissä on oltava tiedot

a) kunakin päivänä saaduista hedelmäsekoitusten ja valmiskastikkeiden määristä jaoteltuina 3 artiklan 2 kohdassa tarkoitetun koostumuksen mukaan;

b) jalostuslaitoksesta lähtevien hedelmäsekoitusten ja valmiskastikkeiden määristä ja hinnoista jokaisen erän osalta varustettuna merkinnällä vastaanottajasta. Rekisteriin tehtävät merkinnät voivat viitata tällaisiin tositteisiin, jos ne sisältävät edellä mainitut tiedot:

c) päivittäin ostetuista ja yritykseen tulleista 1 artiklan 2 kohdan a, b, i ja l alakohdassa tarkoitettujen tuotteiden eristä varustettuna merkinnällä myyjästä."

12) Lisätään 15 artiklan 2 kohtaan alakohta seuraavasti:

"Jos kyseessä on 1 artiklan 2 kohdan q ja r alakohdassa tarkoitettujen tuotteiden valmistus, toimivaltaisten viranomaisten on tehtävä tässä artiklassa säädettyjen tarkastusten lisäksi säännöllisiä, ennalta ilmoittamattomia tarkastuksia paikalla kyseisen valmistuksen yhteydessä tuotettujen tukikelpoisten tuotteiden määrän mukaan ja jalostuskaudella vähintään kerran kuussa."

13) Lisätään 16 artiklaan 7 kohta seuraavasti:

"7) Jos tukihakemus esitetään tässä artiklassa säädetyn määräajan jälkeen, tukea vähennetään 20 prosenttia jokaiselta viivästymisajan kuukaudelta tai kuukauden osalta, sanotun kuitenkaan rajoittamatta 11 artiklan 5 kohdan säännösten soveltamista. Tukea ei anneta jos viivästys on yli kaksi kuukautta."

14) Muutetaan 17 artiklan 2 kohta seuraavasti:

- Lisätään e alakohtaan vii alakohta seuraavasti:

"vii) Tomaattitiivisteen valmistukseen tarkoitettujen tomaattien keskimääräinen liukoisen kuiva-aineen pitoisuus".

- Lisätään f ja g alakohta seuraavasti:

"f) Edellä a-e alakohdassa mainittuihin tietoihin on sisällyttävä 1 artiklan 2 kohdan a, b, i ja l alakohdassa tarkoitettujen tuotteiden määrät, jotka on käytetty 1 artiklan 2 kohdan q ja r alakohdassa tarkoitettujen tuotteiden valmistukseen.

g) Edellä 1 artiklan 2 kohdan q ja r alakohdassa tarkoitettujen valmistettujen tuotteiden kokonaismäärä jaoteltuna niiden valmistuksessa käytettyjen 1 artiklan 2 kohdan a, b, i ja l alakohdassa tarkoitettujen tuotteiden mukaan."

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 23 päivänä heinäkuuta 1998.

Komission puolesta

Franz FISCHLER

Komission jäsen

(1) EYVL L 297, 21.11.1996, s. 29

(2) EYVL L 303, 6.11.1997, s. 1

(3) EYVL L 78, 20.3.1997, s. 14

(4) EYVL L 202, 30.7.1997, s. 27